नए देश में सिर्फ एक परिचित था…खो गया तो पुलिस ने पहुंचाया घर
Anand Kumar (@teacheranand)  (Super 30) New York John Kennedy Airport Story नके जीवन पर फिल्म ‘सुपर-30’ बन चुकी है, जिसमें अभिनेता ऋतिक रोशन ने उनका किरदार निभाया था। आज वो साझा कर रहे हैं अपनी पहली विदेश यात्रा का किस्सा...
आनंद कुमार का नाम भारत में शिक्षा के क्षेत्र से जुड़ा हर व्यक्ति जानता है, फिर चाहे वह शिक्षक हो या छात्र। गरीब बच्चों के लिए शुरू किए गए सुपर-30 प्रोग्राम के जरिये मिसाल कायम करने वाले आनंद कुमार के पढ़ाए 510 बच्चों में से 422 का 2018 तक IIT में सलेक्शन हो चुका था। उनके काम पर डिस्कवरी चैनल डॉक्युमेंट्री बना चुका है। उनके जीवन पर फिल्म ‘सुपर-30’ बन चुकी है, जिसमें अभिनेता ऋतिक रोशन ने उनका किरदार निभाया था। आज वो साझा कर रहे हैं अपनी पहली विदेश यात्रा का किस्सा...
बात कोई 22 साल पुरानी है। न्यूयॉर्क के जॉन कैनेडी एयरपोर्ट पर फ्लाइट लैंड कर चुकी थी। मैं बहुत खुश था। पहली बार विदेश यात्रा जो कर रहा था…वह भी अमेरिका। मैथमेटिकल एसोसिएशन ऑफ अमेरिका के निमंत्रण पर। इंटरनेशनल कॉन्फ्रेंस था।
जैसे ही फ्लाइट रुकी और गेट खुलते ही घोषणा हुई कि आनंद कुमार जहां भी हों ग्राउंड स्टाफ से संपर्क कर लें। सच पूछें तब मेरी खुशियों का ठिकाना नहीं था। मैंने सोचा कि पटना के मेरे सीनियर कौशल अजिताभ, जो MIT से PhD हैं और अभी मुझे लेने एअरपोर्ट पर आए हुए हैं, इतने प्रभावशाली अमेरिका में भी हैं कि उन्होंने मेरे लिए विशेष व्यवस्था कर दी है ताकि मुझे कोई दिक्कत नहीं हो।
मैंने तुरंत फ्लाइट के बाहर खड़े एक स्टाफ से बड़े गर्व के साथ कहा, यस, आई एम आनंद कुमार। स्टाफ ने मुस्कुराते हुए कहा, प्लीज कम विथ मी। मैं पीछे-पीछे चलने लगा। थोड़ी देर बाद उसने एक बड़े लम्बे-चौड़े पुलिस अधिकारी के साथ मुझे आगे जाने को कहा। तब मुझे थोड़ा शक हुआ। मैं थोड़ा डरा कि यह क्या हो रहा है। कुछ देर बाद वह पुलिस अधिकारी मुझे एक बड़े कमरे में ले गया और बैठने को कहा।
मेरे पूछने पर उसने बताया कि आप से विशेष पूछताछ की जाएगी और यह बताकर वह चला गया। बड़ा कमरा और हल्की सी रौशनी। सब कुछ साफ भी नहीं दिख रहा था। कोई नहीं था वहां। मैं अकेले बैठा था। अब मेरा भ्रम टूट गया था। अब मैं समझा कि कोई विशेष व्यवस्था नहीं है मेरे लिए, बल्कि दिल्ली से जब मैं चल रहा था तब मुझसे एयर-फ्रांस वालों ने सवाल पूछा था, शायद उन लोगों ने ही कुछ रिपोर्ट कर दिया है।
कारण भी था…पूरी फ्लाइट में एक मैं ही सिर्फ था जो साधारण जैकेट पहने था। शर्ट-पैंट भी बहुत मामूली। स्पोर्ट शू पैरों में। पूरा देहाती लुक। बाकी के लोग तो सूटेड-बूटेड थे। सब इंग्लिश भी धारा-प्रवाह बोल रहे थे। मैं हिंदी माध्यम से सरकारी स्कूल से पढ़ा हुआ। धीरे-धीरे इंग्लिश बोलता था। और 9/11 वर्ल्ड ट्रेड सेंटर वाली घटना भी अभी कुछ ही दिन पहले घटी थी। एअरपोर्ट पर सभी सतर्क थे।
मैं काफी घबरा गया। सोचा कि यह कहां फंस गया हूं। मैंने तो कोई गलती भी नहीं की। एक तो वीजा बड़ी मुश्किल से मिला है। वीजा के लिए 2 बार बिना रिजर्वेशन के ट्रेन से कोलकाता गया था। बहुत पैसे नहीं होने की वजह से एक रिश्तेदार के घर जमीन पर ही रात काटी थी। कितने प्यार से मां और दादी ने मुझे विदा किया था। मेरे मोहल्ले के लोग बहुत खुश थे। चर्चा थी कि आनंद अमेरिका जा रहा था। भाई प्रणव और पप्पू चाचा तो दिल्ली एअरपोर्ट तक छोड़ने आए थे।
जब आधा घंटे से भी ज्यादा हो गया तब मेरे पसीने छूटने लगे। सोचा क्यों आ गया मैं…इससे तो अच्छा था कि अपने देश में ही रहता। कम से कम इनता टेंशन तो नहीं होता। पता नहीं अब क्या होगा। लगभग 40 मिनट के बाद एक इमिग्रेशन अधिकारी आया और मुझसे कुछ सवाल पूछे। मैंने जो भी सच था बताया…इनविटेशन लेटर भी दिखाया। उसने आगे पूछा कि आर यू मैथमेटिक्स टीचर। मैंने कहा- यस। तब उसने पूछा कि 2 प्लस 2? मैंने सोचा कि इतना आसान सवाल क्यों पूछा जा रहा है। फिर भी मैंने जवाब दिया 4। तब वह मुस्कुराते हुए स्वागत भाव से बोला – एन्जॉय अमेरिका और मुझे आगे जाने का इशारा किया।
अब मैं कन्वेयर बेल्ट पर गया अपना सामान लेने। बेल्ट खाली हो गया था और सभी अपना सामान लेकर चले गए थे। मैंने निराश होकर सामने पूछताछ काउंटर पर जाकर पता किया। कुछ भी पता नहीं चला। एक बार फिर से निराश हो गया मैं। मेरे सारे कपड़े बैग में ही थे। और जो कौशल जी के लिए सत्तू और लाइ पटना से लेकर आया था वह भी उसी बैग में रह गया।
सोचा कि कुछ करते हैं, पहले थोड़ा वाश रूम हो लेते हैं। फिर दिमाग लगाते हैं। जैसे ही वाशरूम में गया मैंने देखा कि मेरा बैग वहीं फेंका हुआ है। शायद किसी ने बदमाशी की थी। गलती से वह मेरा बैग लेकर चला गया था और जब उसे वाश रूम में पता चला कि यह बैग उसका नहीं है | तब वह वहीं बैग छोड़कर चला गया।
अब मैं खुश था। बाहर निकला। देखा कि सामने कौशल जी खड़े हैं। मैंने प्रणाम किया। देर होने की वजह से थोड़ा वह घबराए हुए थे। उनके पूछने पर देर होने का कारण भी बताया। दिसम्बर का महीना था। बहुत ठण्ड महसूस हो रही थी। मैं वहीं पर बैग खोलने लगा। कौशल जी ने पूछा कि अरे ये क्या कर रहे हो। मैंने कहा कि थोड़ा रुकिए। और मैंने बैग से मफलर निकलकर पूरे सिर पर बांध लिया। फिर कहा कि अब चला जाए।
मैंने सोचा कि कौशल जी गाड़ी लेकर आए होंगे, लेकिन वह मुझे वहीं अंडरग्राउंड मेट्रो में ले गए। हम दोनों को छोड़कर उस मेट्रो-ट्रेन में कोई भारतीय नहीं था। बड़ा अजीब लग रहा था…और अच्छा भी।
रात हो गई थी। बहुत जल्दी ही हम लोग एक स्टेशन पर उतर गए। मेट्रो-स्टेशन से बाहर आए। मैं एकदम से हैरान हो गया। न्यूयॉर्क सिटी के बीचों-बीच खड़ा था मैं। टाइम स्क्वायर के आसपास। रोशनी से पूरा चकाचौंध। सड़कें बड़ी-बड़ी गाड़ियों से भरी हुई थीं। बड़ी-बड़ी इमारतें। अंतिम मंजिल तक देखने के लिए गर्दन को 90 डिग्री से घुमाना पड़ रहा था। सिर्फ और सिर्फ विदेशी लोग ही नजर आ रहें थे। लग रहा था कि जैसे मैं एक दूसरी ही दुनिया में आ गया हूं।
थोड़ी-थोड़ी बर्फ भी गिर रही थी। यह बर्फबारी का दृश्य भी मेरे लिए एकदम नया था। मैं मंद-मंद मुस्कुराते हुए बैग लेकर आगे बढ़ रहा था। कौशल जी से फिर पूछा कि गाड़ी कहां है। उन्होंने बोला अरे अभी और चलो न मेरे साथ। अब हम लोग ग्रैंड-सेंट्रल रेलवे स्टेशन पर आ गए थे। स्टेशन भी ऐसा जैसे 5 स्टार होटल भी फेल हो जाए। फिर उन्होंने 2 टिकट लिए और हम लोग ट्रेन में बैठ गए। ट्रेन भी बहुत खूबसूरत।
लगभग 45 मिनट बाद हम लोग कनेक्टिकट स्टेट के स्टैमफर्ड शहर में पहुंच गए। तब कौशल जी ने वहां पार्किंग से अपनी गाड़ी ली और मुझे बैठाया। उन्होंने पूछा- भूख लगी है? मैंने सर हिलाकर बताया- हां। तब वह बोले कि देखो मैं चलते-चलते गाड़ी में बैठे ही ऑर्डर दूंगा और देखना खाना कैसे रास्ते में आ जाता है। थोड़ी देर बाद एक बूथ पर इटालियन खाना लेकर एक आदमी खड़ा था। 22 साल पहले वह भी एक मेरे लिए नया अनुभव था। खाना बड़ा बेकार लगा। थोड़ा ही खाया। अब मैं कौशल जी के घर पहुंच गया था। उन्होंने मुझे एक कमरा दे दिया और थके होने की वजह से मैं जल्दी ही सो गया।
मैथमेटिकल प्रोग्राम कोई चार दिन बाद था और मैं कुल दस दिनों के लिए अमेरिका गया था। कौशल जी के अलावा कोई जानने वाला था नहीं। थोड़ा अमेरिका घूमने का भी मन था मेरा। लेकिन कौशल जी के पास समय नहीं था।
उन्होंने एड्रेस समझाते हुए मुझे अपने ऑफिस के रास्ते में एक जगह गाड़ी से उतार दिया। एक नंबर भी दे दिया और कहा कि कोई दिक्कत हो तो कहीं किसी टेलीफोन बूथ से कॉल कर लेना। मैं अकेले ही घूमने लगा। एक दुकान से दूसरी दुकान और फिर तीसरी। कोई चीज पसंद भी आती तो इतनी महंगी कि मैं अपनी जेब को देख कर इरादा बदल देता।
दोपहार के बाद भूख लग गई थी। कहीं कुछ खाने को दिख नहीं रहा था। पैदल ही चल रहा था, सो थक भी गया था। कुछ दूर चलने के बाद एक खाने-पीने की दुकान दिखी। दुकान के अंदर दो लड़कियां कुछ बेच रहीं थी। मेन्यू देखा लेकिन कुछ भी समझ में नहीं आया। मैंने अंदाज लगाकर पूछा कि क्या यहां पोटैटो चिप्स मिलेगा।
दोनों लड़कियां हंसने लगीं और पूछा व्हाट पोटैटो चिप्स? मैंने कहा चिप्स मेड बाय पोटैटो। तब दोनों ने हंसते हुए कहा- ओह फ्रेंच-फ्राईज और उसने एक पैकेट में फ्रेंच-फ्राईज पकड़ा दिया। मैंने पहली बार जिंदगी में फ्रेंच-फ्राईज का नाम सुना था। फिर मैंने एक कॉफी का भी ऑर्डर किया। ब्लैक-कॉफी मेरे हाथ में थी।
दरअसल में मैं मैकडोनाल्ड्स में था। उस समय इंडिया में मैकडोनाल्ड्स नहीं खुला था। इसलिए मैं कुछ जानता नहीं था। अब मैं यह भी नहीं जानता था कि मुझे अलग से दूध और चीनी लेनी है। सोचा यहां कॉफी ऐसी ही होती है, बिना दूध और चीनी की। कड़वे स्वाद वाली। मैं फ्रेंच- फ्राईज के साथ ब्लैक कॉफी पीने की कोशिश करने लगा | कड़वाहट की वजह से मैं पूरी कॉफी तो नहीं पी सका, लेकिन भूख इतनी थी कि मैं पूरा फ्रेंच-फ्राईज खा गया।
अब दूसरे दिन कौशल जी ने नक्शा समझा दिया था और मुझे अकेले ही न्यूयॉर्क घूमकर आना था। मैं ट्रेन पकड़कर न्यूयॉर्क चला गया। खूब घूमा। पैदल ही पैदल। टाइम स्क्वायर, पब्लिक लाइब्रेरी…और बहुत कुछ। किताबों की बड़ी-बड़ी दुकानें। कई एकड़ में होती थी किताब की एक दुकान। कई घंटे बीत जाते थे एक ही दुकान में। जब भी कोई किताब पसंद आती बिना जेब की परवाह किए बिना मैं खरीद लेता था।
रोज घूमता था दिनभर न्यूयॉर्क और शाम को स्टैमफर्ड वापस आ जाता था कौशल जी के घर। मैं न्यूयॉर्क में आखिरी दिन घूम रहा था और उसके बाद मुझे मैथमेटिकल एसोसिएशन ऑफ अमेरिका के प्रोग्राम में जाना था। उस दिन न्यूयॉर्क लौटते समय थोड़ी रात हो गई थी। स्टैमफर्ड स्टेशन से जैसे बाहर आया और बस पकड़ने के लिए आगे बढ़ा।
रटा-रटाया फार्मूला था मेरे पास कि एक खास नंबर की बस में बैठना है और 3 स्टॉप के बाद उतर जाना है और वहां से कौशल जी का घर याद था। मैंने बस नंबर जानने के लिए जेब से कागज निकालना चाहा तो देखा कि वो कागज था ही नहीं। कहीं गिर गया था। जिस पर कौशल जी ने अपना फोन नंबर और स्टैमफर्ड से उनके घर तक आने के लिए बस नंबर लिखा था।
मैं एकदम से बेसहारा महसूस करने लगा। कुछ भी याद नहीं आ रहा था। क्या करूं कुछ समझ भी नहीं पा रहा था। उस समय मुझे लगा कि उधार का लिया हुआ ज्ञान कितना महत्वहीन होता है। बहुत परेशानी के साथ इधर-उधर देख रहा था। इतने में एक काफी लम्बा-चौड़ा पुलिस अधिकारी मेरे पास आ गया। कमर में पिस्टल लगाए…मैं और डर गया।
अब क्या होगा। मैंने साथ में पासपोर्ट भी नहीं रखा था। क्या जवाब दूंगा उसे। उसने आते ही पूछा कि क्या परेशानी है। आप बहुत देर से यहीं खड़े हैं और परेशान नजर आ रहें हैं। मैंने सब कुछ समझाने का प्रयास किया। उसने कहा कि जहां आप बस से उतरते थे वहां का कुछ याद करने का प्रयास करें। मैंने बताया कि वहां एक फूड ऑफ इंडिया, इंडियन खाने-पीने की दुकान है।
उसने तुरंत वायरलेस से जानकारी ली और मुझे अपनी गाड़ी में बैठाते हुए बोला- प्लीज कम विथ मी। पुलिस की गाड़ी…लेकिन लम्बी और बहुत खूबसूरत। वह ड्राइविंग सीट पर था और मैं उसके साथ आगे की सीट पर बैठा था। बात-चीत होनी लगी। उसने अब रेडियो पर गाना भी बजा दिया था और सर हिला-हिलाकर झूम रहा था। मुझे भी मजा आने लगा।
कुछ देर बाद वह मुझे फूड ऑफ इंडिया के पास छोड़ते हुए बोला कि अब आप चले जाएंगे या मैं छोड़ दूं। मैंने हाथ जोड़ककर थैंक यू कहा। वह मुस्कुराते हुए आगे बढ़ गया। मैं पैदल चल रहा था और सोच रहा था कि मेरे देश में लोग पुलिस का नाम आते ही डर जाते हैं और यहां पुलिस कितनी मददगार है। कोई देश ऐसे ही आगे नहीं बढ़ता है। वहां के लोग भी अच्छे होते हैं, व्यवस्था अच्छी होती है।
मैं मैथमेटिकल प्रोग्राम में आ गया था। बड़े-बड़े गणितज्ञों का जमावड़ा लगा हुआ था। कई हॉल में अलग-अलग लेक्चर चल रहे थे। लोग आपस में बातचीत कर रहे थे। उन लोगों का डिस्कशन चल रहा था। मैं अकेला ही था। एकदम से अलग-थलग। मेरा न कोई दोस्त था और न ही परिचित।
मैंने कुछ नए फॉर्मूले तैयार किए थे। टाइप करके ले गया था। एक बड़े संभ्रांत से दिखने वाले प्रोफेसर पीटर वाचूसका से आग्रह करते हुए उन्हें दिखाया। वह प्रभावित हो गए। उन्होंने मुझसे कागज ले लिया। फिर प्रोफेसर जैरी डेयर के साथ-साथ और कुछ लोगों से बात हुई। पटना वापस लौटने के बाद उन लोगों का ई-मेल आने लगा। बातचीत शुरू हो गई। और आज 22 वर्षों के बाद भी सभी मेरे बहुत ही अच्छे दोस्त हैं।
मैं जब अमेरिका से लौट रहा था तब मैंने ठान लिया था कि अगली बार मैं मैथमेटिकल एसोसिएशन ऑफ अमेरिका के प्रोग्राम में बतौर वक्ता ही जाऊंगा। मैंने पटना आते ही मेहनत शुरू कर दी। कई महीने तक लगातार मेहनत की।
मैंने कुछ मैथमेटिक्स में नए कॉन्सेप्ट्स डेवलप किए। तमाम अमरीकी दोस्तों के साथ शेयर किया। जब सभी ने तारीफ की तब मैंने मैथमेटिकल एसोसिएशन ऑफ अमेरिका को अपना प्रपोजल भेजा। उस दिन मेरी खुशियों का ठिकाना नहीं था जब वहां से ई-मेल आया कि आपका प्रपोजल एक्सेप्ट हो गया है और आप बतौर वक्ता आमंत्रित हैं।
इस बार मैं अकेले ही एटलांटा पहुंच गया। वहां कॉन्फ्रेंस में अब मेरे भी कई मित्र थे। मैं भी खूब बातचीत कर रहा था। जब मैंने अपना लेक्चर शुरू किया तब देखा सभी वहां विदेशी थे। पीटर वाचूसका मेरी तस्वीरें ले रहें थे। मुझे अपने-आप पर गर्व हुआ और मेरा कॉन्फिडेंस भी बढ़ गया। उसके बाद मैं कई दफा मैथमेटिकल एसोसिएशन ऑफ अमेरिका के प्रोग्राम में बतौर वक्ता शामिल हुआ।
धीरे-धीरे मेरी लोकप्रियता बढ़ने लगी। फिर सुपर 30 का नाम और काम कुछ और बड़ा हुआ। न्यूयॉर्क टाइम्स में एक बड़े आर्टिकल छप जाने के बाद से तो चर्चा और जोर पकड़ ली। टाइम मैग्जीन ने मेरे स्कूल को ‘द बेस्ट ऑफ एशिया’ बताया। न्यूजवीक मैग्जीन ने भी खूब तारीफ की। मुझे अमेरिका के कई अलग-अलग जगहों से निमंत्रण आने लगा।
MIT, हार्वर्ड और स्टैन्फोर्ड जैसे यूनिवर्सिटी ने भी मुझे बतौर स्पेशल गेस्ट आमंत्रित किया। मैंने वहां अपने विचार रखे। अब तक अमेरिका में बहुत सारे कार्यक्रम में बतौर मुख्य-अतिथि शामिल हो चुका हूं। अब अमेरिका में मुझे एयरपोर्ट पर स्वागत करने बहुत सारे लोग आते हैं।
भारत में अमेरिकी दूतावास से बड़े-बड़े अधिकारी मुझसे मिलने पटना आने लगे। अमेरिका से बड़े-बड़े पत्रकार, बिजनेसमैन और सोशल एक्टिविस्ट मिलने आते हैं। और जब अमेरिका के राष्ट्रपति बराक ओबामा के स्पेशल दूत रशाद हुसैन मुझसे मिलने पटना आए और उन्होंने सुपर 30 को ‘द बेस्ट स्कूल ऑफ इंडिया’ बताया तब इस बात की चर्चा पूरी दुनिया में हो गई।
मुझे 2017 में फेडरेशन ऑफ इंडियन एसोसिएशन द्वारा आयोजित इंडिया डे परेड में बतौर विशिष्ट अतिथि आमंत्रित किया गया था। न्यूयॉर्क के मैडिसन स्क्वायर पर दो लाख से भी अधिक लोग जुटे थे। लोग मुझसे मिलने के लिए बेताब थे। भीड़ नियंत्रित करने के लिए कुछ लोगों को लगना पड़ा। उस समय मैं सोच रहा था कि वह भी दिन था जब अमेरिका में मुझे कौशल जी के अलावा कोई नहीं जानता था। और आज यह भी दिन है।
बस सोच बड़ी होनी चाहिए | पूरे मन से, दिल से कोशिश करते रहने पर इंसान एक न एक दिन मंजिल तक जरूर पहुंच जाता है। और आप उस ऊंचाई तक पहुंच जाते हैं जिसकी आपने कल्पना तक नहीं की है।